Phelippe, par la grâce de Dieu, duc de Bourgoingne, de Lothier, de Brabant, de Lembourg, conte de Flandres, d’Artois, de Bourgoingne, palatiu de Haynnau, de Hollande, de Zélande, de Namur, marquis du Sainct Empire, seigneur de Frise, de Salins et de Malines. Savoir faisons, à tous présens et advenir, que nous avoir receue l’humble supplication des poures manans et habitans de nostre ville de Sainct Eufraigne en nostre chastellenie de Semur en Auxois, noz subgectz et mainmortables, contenant que, audit lieu de Sainct Eufraigne, sont environ sept ou huit feuz, pouvres gens et misérables qui sont noz taillables chascun an à volunté, selon leurs facultez, et mainmortables. Et par le fait de la guerre, qui longtemps a duré principalement depuis six ans en ça que les diz pouvres supplians ont esté et sont comme tous destruitz, tant par les logiz et rançonnemens des gens d’armes que l’on dit Escorcheux et autres gens de guerre, qui par maintes et diverses fois y ont prins leurs logiz et les ont pillez et rançonnez tellement que ne leur est demeuré aucuns biens meubles ne bestial, plusieurs desdiz habitans ont laissé le lieu et sont allez autre part gaigner leur vie, et par ainsi ladite ville est demeurée comme inhabitée et en ruyne et est taillée de encoires plus estre à nostre grant grief, préjudice et dommaige, se, sur ce, n’estoit de nostre grâce, ausdiz supplians convenablement pourveu et qui nous pleust ladite mainmorte et serve condition au dit lieu de Sainct Eufraigne oster et abolir, en nous païant par chacun an par les dis supplians les dites tailles, selon leurs facultez aux termes acoustumez. Desquelles choses iceulx poures supplians nous ont humblement supplié. Pour ce est il que, nous, ces choses considérées et sur icelles eu l’advis de noz amez et féaulx les gens de noz Comptes à Dijon, désirans que icelle nostre ville de Sainct Eufraigne se puisse repeupler, par la délibération de nostre conseil: les dessus diz supplians, habitans de nostre ville de Sainct Eufraigne, noz hommes et subjectz mainmortables, demeurans en icelle ville et tant commilz y demeureront, ensemble leurs hoirs et postheritéz qui semblablement demeurent et demeureront en icelle ville: Avons, pour nous, noz hoirs, successeurs et aïans cause, affranchiz, exemptez et manumiz; de nostre certaine science et grâce espéciale, affranchissons, exemptons et manumictons, à tousjours, par la teneur de ces présentes, et les avons ostez et desliez, ostons et deslions de la dicte condition de mainmorte en quoy ilz sont et ont estez jusques à présent. Et icelle mainmorte abolissons, effaçons et adnullons. Voulans et octroyans que perpétuellement ilz en soient et demeurent francs, quictes et exemptz, tant et si longuement qu’ilz demeureront et habiteront audit lieu de Saint Eufraigne. Pourveu touteffois que se eulx ou aucun d’eulx se retraient ou vont demeurer ailleurs que soubz nous et en nostre justice et seigneurie dudit lieu de Sainct Eufraigne, comme habitans d’aucun autre lieu, tous ceulx et celles qui ainsi le feront, seront et demeureront de la dite mainmorte et serve condition, ainsi et par la manière qu’ilz estoient par avant l’octroy et concession de ces présentes, sans ce que ilz se puissent aucunement aider de ce présent affranchissement. Mais voulons et déclairons dès maintenant icelluy estre nul au regard de ceulx que ainsi se départeroient dudit lieu et yroient demeurer autre part, oires et pour le temps advenir. Iceulx habitans et leurs hoirs demeurans taillables à volunté et chargez des autres charges, coustumes d’avenne, de gélines, deniers de chiefz et menuz cens à nous deuz d’ancienneté quelz que ilz soient, autres que de la dicte mainmorte. Si donnens en mandement ausdiz gens de noz Comptes à Dijon, à noz bailly et recepveur d’Auxois, à nostre dit chastellain de Semur et à tous noz autres justiciers et officiers, présens et advenir, et à leurs lieuxtenans et à chacun d’eulx, si comme à lui appartiendra, que de nostre présente grâce, affranchissement et manumission, facent, seuffrent et laissent lesdiz supplians habitans de Sainct Eufraigne, noz hommes et subgectz et leurs hoirs et postherité de la condition dessus dicte, joyr et user plainement et paisiblement et perpétuellement et à tousjours, sans leur faire mectre ou donner, ne souffrir estre fait, mis ou donné, ne à aulcuns d’eulx, oires et pour le temps advenir quelque destourbier ou empeschement au contraire. Et afin que ce soit chose ferme et estable à tousjours, nous avons fait mectre nostre seel à ces présentes, saulf en autres choses nostre droit et l’autruy en toutes. Donné en nostre ville de Dijon le dixhuitiesme jour de may, l’an de grâce mil quatre cent quarante deux. Ainsi signé en marge, par Monseigneur le Duc, vous mareschal de Bourgoingne et le sieur de Ternant présens. J. MILET. Visa. Expedita in camera compotorum domini ducis Burgundie Divionensis et absque financia, vicesima prima februarii, anno Domini millesimo quatercentesimo quadragesimo secundo. J. RUSSY.